Tienermeisie se moordenaar gevonnisMichaela Adriaanse. Foto: SAPD Die vonnisoplegging van Michaela Adriaanse se moordenaar begin Woensdag in die Wes-Kaapse hooggeregshof. Adriaanse (16) se liggaam is in Maart verlede jaar in ŉ beboste gebied in Kalkbaai gevind. Bradley Noble (36) is Dinsdag in die Wes-Kaapse hooggeregshof skuldig bevind vir die verkragting van en moord op Adriaanse. Waarnemende regter Yolanda Renqe het gesê Noble was nie ŉ geloofwaardige en eerlike getuie nie en sy weergawe van die gebeure op 19 Maart 2015 was “vol teenstrydighede”. Sy het gesê sy is tevrede dat die staat sy saak bo alle redelike twyfel bewys het. Adriaanse het op 19 Maart verlede jaar saam met ŉ groep vriende die Wynberg- openbare swembad besoek, maar hulle is toegang geweier omdat dit ŉ skooldag was. Hulle is daarna na die Kalkbaai-strand waar hulle dagga gerook en whisky gedrink het. Hulle het daar vir Noble ontmoet wat homself as ŉ dwelmhandelaar van Retreat voorgestel het. Later die dag het Adriaanse met een van haar skoolvriende baklei en van die groep af weggestorm om by ŉ groep mans van Manenberg te gaan aanluit. Sy is later terug na haar vriende toe, maar het net haar sak by hulle gekry en toe weer gegaan. Adriaanse se vriende het gedurende die verhoor getuig Noble het gesê hy sal vir Adriaanse sê om terug te kom en hy het agter haar aan geloop. Dit was die laaste keer wat sy lewend gesien is. Michaela Adriaanse se pa en suster in die Wes-Kaapse hooggeregshof. Foto: ANA Die tienermeisie se vriende het daarna ure lank na haar gesoek. Omstreeks 20:00 het hulle die laaste trein huis toe geneem. Hulle is na Adriaanse se ouerhuis en het vir haar ouers gesê sy is nêrens te vinde. Die familie het dieselfde aand nog die saak by Muizenberg-polisiestasie aangemeld. Die polisie is die aand na Noble se huis, maar hy was nie tuis nie. Net na middernag het die beamptes weer na sy huis teruggekeer en hom toe tuis in die bed gevind. Noble het aanvanklik ontken dat hy by die strand was tot hy een van Adriaanse se skoolvriendinne gesien het. Hy het daarna ontken dat hy geweet het waar Adriaanse is en het die polisie gehelp om na haar te soek. Drie dae later, op Sondag 22 Maart, is Adriaanse se liggaam in ŉ beboste gebied in Kalkbaai gevind. Sy is met ŉ groot voorwerp, vermoedelik ŉ klip, doodgeslaan. Noble het dwarsdeur die verhoor volgehou hy is onskuldig en het aan die hof gesê Adriaanse het ingestem om seks met hom te hê. Noble het die blaam vir die moord op Trevor Benn, ŉ staatsgetuie, gepak. Hy het gesê Benn het by die toneel opgedaag en wou met Adriaanse seks gehad het, maar toe sy weier, het hy haar doodgemaak. Die regter het egter hierdie weergawe van gebeure geweier en gesê Benn was nooit by die misdaadtoneel nie. Sy het gesê Noble het baie swak gevaar onder kruisverhoor en was nie eerlik met hof nie.